Krazy Kat

Krazy Kat var en amerikansk tegneserie, tegnet og fortalt av George Herriman  (1880–1944). Den gikk i William Randolph Hearsts aviser fra 1913 til 1944. Serien er en surrealistisk humorserie om hat-kjærlighet-forholdet mellom en katt, ei mus og en politihund. Tegneserien har i ettertid fått kultstatus blant tegneserieentusiaster.

 Begynnelse 
Herriman begynte serietegnerkarrieren tidlig på 1900-tallet. I 1910 skapte han serien The Dingbat Family, en familieserie hvor en katt og en mus var stadig inventar. Katten og musa, som etter hvert fikk navnene «Krazy Kat» respektive «Ignatz Mouse», tok i økende grad over serien i løpet av de neste par årene. I 1913 ble så Krazy Kat en egen daglig stripeserie i avisene. Søndagssiden fulgte etter fra og med 23. april 1916. Herriman tegnet Krazy Kat fram til sin død i april 1944.

 Innhold og form 
300px|thumb|George Herriman tegnet sin absurde humortegneserie Krazy Kat fra 1913 til han døde i 1944. Bildet viser en fargelagt helside som første gang stod på trykk i avisa New York Evening Journal i 1922. Søndagsserien begynte 1916.

Krazy Kat foregår i en surrealistisk versjon av ørkenlandskapet i Coconino County. Der bor blant andre «Krazy Kat» (Herriman skrev alltid figurenes navn i hermetegn), en huskatt av ukjent kjønn som er dypt forelsket i musa «Ignatz». «Ignatz» forakter imidlertid «Krazy Kat», og viser dette ved å kaste mursteiner i hodet på denne, noe katten tolker som en kjærlighetserklæring. En tredje figur i Herrimans Coconino County er hunden «Konstabel Pupp» (Offissa Bull Pupp på engelsk). Han er like forelsket i «Krazy Kat» som «Krazy Kat» er i «Ignatz», og hater «Ignatz» like mye som «Ignatz» hater «Krazy Kat». Han pleier å arrestere «Ignatz» for mursteinskasting og annet fanteri. «Krazy Kat» bryr seg overhodet ikke om «Konstabel Pupp», så de tre er fanget i en fastlåst kjærlighetstrekant.

George Herriman tok i bruk mange merkelige virkemidler i serien. Blant annet lot han figuren «Krazy» snakke på en barket New Orleans-dialekt, og bevegelse uttrykkes ofte ved at de surrealistiske bakgrunnene i serien skifter, selv når figurene står stille. Serien var bare middels populær under sin tid, men har i etterkant blitt anerkjent som et kunstverk blant intellektuelle og kritikere, og har ofte blitt kalt tidenes beste tegneserie. Både Charles Schulz (skaperen av Knøttene), Bill Watterson (Tommy og Tigern), Patrick McDonnell (Pels & Poter) og selveste Walt Disney har nevnt Herriman og hans univers som en betydningsfull inspirasjon.

 Krazy Kat som tegnefilm 

Krazy Kat har blitt tegnefilm mange ganger. Den første ble laget så tidlig som i 1916. Flere filmer kom med jevne mellomrom fram til 1920 (disse var naturligvis stumfilmer). I 1926 startet Paramount Pictures opp en ny serie Krazy Kat-tegnefilmer, med en slags slapstick-versjon av Herrimans univers, og holdt på til 1928. I 1929 begynte Columbia å lage lydtegnefilmer med en annen versjon av Krazy Kat; en mer kommersiell katt med tydelig inspirasjon fra Mikke Mus og Sniffles Mouse. Disse gjorde stor suksess, men hadde lite med Herrimans originalserie å gjøre. I 1936 bestemte de seg for å lage episoder mer inspirert av Herrimans serier, men stagnerte etter første episode. De fortsatte med «sin» Krazy Kat fram til 1941. Tidlig på 1960-tallet kom King Features med filmer basert på serien, men etter den gang har Krazy Kat holdt seg borte fra skjermen, bortsett fra en gjesteopptreden i Sesame Street på 1970-tallet. Noteres kan at «Krazy Kat» i tegnefilmene blir framstilt som kvinne, siden det hadde blitt for kontroversielt å framstille katta som en mann («Ignatz» og «Konstabel Pupp» er tydelig menn).
 Krazy Kat i Norge 
Krazy Kat ble aldri noen stor suksess utenfor USA, ikke heller i Norge, kanskje først og fremst fordi serien, med sitt egenartede språk, er vanskelig å oversette. Et knippe striper ble utgitt på norsk i boken Verdens Beste Tegneserier (SEMIC 1994), og et nytt utvalg fant veien i boken Stripestreker: Humorserier i aviser (Egmont 2005). Serien gjorde dessuten noen få opptredener i månedsbladet Larsons Gale Verden i 2007. Imidlertid har senere års samlebøker på originalspråket vært relativt lette å finne i norske bokhandlere med tegneserieutvalg.

Tegnefilmene om Krazy Kat ble imidlertid vist på norske kinoer med jevne mellomrom under 1930-årene. I Aftenposten datert 9. september 1931 annonseres f.eks. visningen av Krazy Kat-filmen «Tyrolerliv.»Aftenposten, 9. september 1931, s. 9. Hentet 12. oktober 2017. Disse tegnefilmene ble gjerne vist sammen med andre tegnefilmer, f.eks. fra Disney. Som notert ovenfor hadde imidlertid de fleste Krazy Kat-filmene nokså lite med Herrimans originalserie å gjøre.

 Referanser 

 Eksterne lenker 

 Tegenserieeksperten Morten Harper om Karzy Kat og andre serier
 Coconino Country

Kategori:Tegneserier fra USA
Kategori:Introduksjoner i 1910